張秀才復留爲作
作者：陳造
朝代：宋

paragraphs: 郵城望繁川，渺莽天一陬。
親知非不多，噬肯一來游。
張侯我石友，前輩放一頭。
逃俗火避濕，赴義鷹辭韝。
窮谷喜足音，况接大雅流。
前之翩然來，今復欣然留。
茲非爲我歟，厚意胡宜酬。
日邊有知己，崇論親冕旒。
故人書沓來，擁麾淮上州。
置彼肯就此，與世風馬牛。
文字有至味，過從無珍羞。
山院作僧過，竹靜荷氣浮。
載下東野拜，幸貸別離憂。
從渠夸毘子，見謂君何求。